GL ทรุดฮวบ 4% จับตา “ไอเอฟเอ” ตีมูลค่าเงินลงทุนศรีลังกา Q3 มีสิทธิขาดทุน!
GL ทรุดฮวบ 4% จับตา "ไอเอฟเอ" ตีมูลค่าเงินลงทุนศรีลังกา Q3 มีสิทธิขาดทุน! ปิดตลาดวันนี้อยู่ที่ 19.30 บาท ลบ 0.80 บาท หรือ 3.98% สูงสุดที่ 20.10 บาท ต่ำสุดที่ 19.20 บาท ด้วยมูลค่าซื้อขาย 171.43 ล้านบาท
21 ส.ค. 2560

ผู้สื่อข่าวรายงานว่า บริษัท กรุ๊ปลีส จำกัด (มหาชน) หรือ GL ปิดตลาดวันนี้อยู่ที่ 19.30 บาท ลบ 0.80 บาท หรือ 3.98% สูงสุดที่ 20.10 บาท ต่ำสุดที่ 19.20 บาท ด้วยมูลค่าซื้อขาย 171.43 ล้านบาท ขณะที่ดัชนีตลาดหุ้นโดยรวมลบ 0.15%
 
โดยราคาหุ้น GL ปรับตัวลดลงเนื่องจากเกิดความวิตกกังวล เกี่ยวกับการด้อยค่าเงินลงทุนในบริษัท Commercial Credit and Finance PLC  หรือ CCF ซึ่งเป็นบริษัทจดทะเบียนในตลาดหลักทรัพย์ประเทศศรีลังกา อาจจะส่งผลให้ผลประกอบการในไตรมาส 3/60 หรือ ไตรมาส 4/60 ของ GL ขาดทุนได้
ทั้งนี้เป็นผลจาก GL เข้าซื้อหุ้น CCF ทั้งหมดร้อยละ 29.99 ของหุ้นทั้งหมด ผ่านบริษัทย่อยในราคาซื้อ 2.46 พันล้านบาท โดยบริษัทย่อยเข้าซื้อหุ้นดังกล่าวทั้งหมดราว 95.37 ล้านหุ้น ที่ราคาประมาณ 25.81 บาทต่อหุ้น แต่เมื่ออ้างอิงจากราคาหุ้นที่ซื้อขายกันในตลาดหลักทรัพย์ประเทศศรีลังกา ณ วันสิ้นไตรมาส 2/60 คือ 30 มิ.ย.2560 มูลค่าหุ้นดังกล่าวลดลงเหลือเพียง 909 ล้านบาท
อย่างไรก็ตาม ปัจจุบันบริษัทอยู่ระหว่างประเมินมูลค่ายุติธรรมของ CCF ใหม่และคาดว่าจะแล้วเสร็จในไตรมาส 3/60 ทั้งนี้ยังขึ้นกับว่าช่วงที่ผ่านมา CCF มีการดำเนินงานดีกว่าหรือแย่กว่าสมมติฐานที่เคยให้ไว้ในการประเมินมูลค่าที่ผ่านมา และการแข็งค่าของเงินบาทเทียบกับเงินรูปีศรีลังกาอยู่ที่ประมาณ 10% นั้นกระทบต่อการประเมินมูลค่าหรือไม่